Aeroportul Internaţional din Sibiu este primul aeroport din ţară care va avea o bibliotecă pentru călători.

Pasagerii care vor zbura pe Aeroportul Internaţional din Sibiu vor avea ocazia, începând de mmâine, 25 iulie, să împrumute o carte chiar din aerogară, pe care sunt rugaţi să o returneze ulterior, acesta fiind primul aeroport din ţară care va avea o bibliotecă pentru călători, a anunţat printr-un comunicat, Biblioteca Judeţeană ASTRA, de unde vor fi aduse cărţile în zona Sosiri.

„Reader on Board | Cititor la Bord este o iniţiativă inedită, în premieră în România, a Bibliotecii Judeţene ASTRA Sibiu. Motto-ul campaniei, «Citeşte şi descoperă Lumea!», defineşte perfect obiectivul principal al acţiunii susţinute de Aeroportul Internaţional Sibiu, cu sprijinul Consiliului Judeţean Sibiu şi al partenerilor de proiect, EduCab şi KeepCalling. Cele 1.500 de unităţi de bibliotecă care alcătuiesc fondul de carte în limbile română, engleză, franceză, spaniolă, sunt puse la dispoziţia pasagerilor Aeroportului Internaţional Sibiu, în regim gratuit, cu scopul încurajării lecturii în spaţii neconvenţionale şi a petrecerii timpului de aşteptare într-un mod plăcut şi util”, arată organizatorii proiectului.

Cititorii pasageri sunt rugaţi să returneze cartea la următoarea călătorie, în Raftul Cititor la Bord de pe Aeroportul Internaţional Sibiu sau, direct, la sediul Bibliotecii Judeţene ASTRA Sibiu din strada George Bariţiu, nr. 7, Sibiu, relatează Agerpres. „Biblioteca Județeană ASTRA Sibiu, inițiatoarea proiectului, recomandă

returnarea volumului, atunci când este posibil, oferind două variante: în raftul din aeroportul sibian sau la sediul central al Bibliotecii! Când acest fapt nu este posibil, cărții îi rămâne statutul de «ambasador al Bibliotecii publice sibiene» într-o casă, într-o școală, într-un raft al unei biblioteci de pe un alt meridian, într-o altă colecție de carte, acolo unde este nevoie de ea, conectând personajele lumii într-o rețea de cititori «made in Sibiu». Proiectul a fost gândit tocmai pentru a elibera cititorul de stresul «gestiunii» și al «returnării» volumului la o anumită dată. În acest caz, recomandarea vine pentru a susține în parametri funcționali fondul de carte limitat, constituit din donații”, au mai precizat reprezentanții bibliotecii județene.